गाजियाबाद। नगर निगम वाहन चालक संघ ने शुक्रवार को धांधली का आरोप लगाकर नगर स्वास्थ्य अधिकारी का घेराव किया और जेडएसओ के खिलाफ नारेबाजी की। चालक संघ ने धांधली की शिकायत नगर विकास मंत्री से करने और आंदोलन की चेतावनी दी है। नगर निगम वाहन चालक संघ के महामंत्री मोहम्मद सलीम ने सौंपे ज्ञापन में कहा है कि नगर निगम के पास अपने संसाधन हैं। नालों की सफाई से लेकर सिल्ट उठान तक का कार्य कराने में निगम सक्षम है। निगम ने 17 बड़े नालों की सफाई का ठेका दिया है। आरोप है कि अफसर ठेकेदार को निगम के ही संसाधन उपलब्ध करवा रहे हैं। पोकलेन मशीन, जेसीबी और सिल्ट उठाने को जिन वाहनों को लगाया है, वो सभी निगम के हैं।